Source: https://www.advokatnawebe.sk/riesene-otazky/388-nespravny-uradny-postup-sudneho-exekutora
Timestamp: 2018-10-19 18:13:15+00:00
Document Index: 4762929

Matched Legal Cases: ['§ 3', 'čl. 7', '§ 134', '§ 146', 'súd ', '§ 148', '§ 154', '§ 157', '§ 218', '§ 3', '§ 4', '§ 62']

ADVOKATnaWEBE.sk - právne poradenstvo online - Nesprávny úradný postup súdneho exekútora
Nesprávny úradný postup súdneho exekútora
Dobrý den,moj problem je v exekucii.V roku 2002 mi bol exekutorom vzatý moj rodinný dom ,avšak peniaze neboli dodnes doručené opranvenemu.To som sa dozvedel teprve minulý rok.Exekutor na otazku prečo, odpovedal,že navrh na okresný sud dal a ten dodnes nerozhodol.Odvtedy exekutor vzal další majetok ručitelom,jednemu ručitelovi dokonca strha 100eur z dochodku už tri roky.Pýtam sa,je to normalne v našom pravnom systeme ,peniaze su niekde v šupliku u exekutora,dlh stale narasta o uroky.Prosim o radu,čo možem ako občan SR urobit,ako sa branit,možem dat stažnost na exekutora na exekutorsku komoru,,alebo zažalovat trnavský sud pre nečinnost?som schopný ako jednotlivec v tomto uspiet,alebo si mam najat pravnika,som vlastne v prave?mam nejaku šancu vyhrat a dočkat sa spravodlivosti,alebo mam požiadat o osobný bankrot?Mohli by ste mi poprípade poradit nejaku spoločnost alebo pravnika,ktorý by moj pripad vzal.Som z trnavskeho kraja.Dakujem za odpoved.
na základe Vašej otázky ohľadom nesprávneho úradného postupu súdneho exekútora uvádzame nasledujúce stanovisko:
Pri výkone exekučnej činnosti je súdny exekútor povinný postupovať v súlade s ustanoveniami zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení niektorých zákonov v znení neskorších predpisov (ďalej len „Exekučný poriadok“).
Podľa ustanovenia § 3 Exekučného poriadku „exekútor vykonáva exekučnú činnosť nestranne a nezávisle. Pri výkone svojej činnosti je viazaný len Ústavou Slovenskej republiky, ústavnými zákonmi, medzinárodnými zmluvami podľa čl. 7 ods. 2 a 5 Ústavy Slovenskej republiky, zákonmi, inými všeobecne záväznými právnymi predpismi vydanými na ich vykonanie a rozhodnutím súdu vydaným v exekučnom konaní.“ V zmysle citovaného ustanovenia sa teda súdny exekútor pri vykonávaní exekučnej činnosti nesmie odchýliť od pravidiel uvedených v platnej právnej úprave, predovšetkým od pravidiel uvedených v Exekučnom poriadku. Ak však súdny exekútor tieto pravidlá porušil, tak sa dopustil pochybenia, za ktoré je povinný znášať zodpovednosť.
Pri vykonávaní exekúcie predajom nehnuteľnosti vo všeobecnosti platí nasledujúci postup (§ 134 a nasl. Exekučného poriadku):
nehnuteľnosť sa predá na exekučnej dražbe (momentom udelenia príklepu tomu, kto na exekučnej dražbe urobí najvyššie podanie - § 146 ods. 1 Exekučného poriadku);
udelenie príklepu podlieha schváleniu súdom, pričom súd je povinný o schválení/neschválení príklepu rozhodnúť do 60 dní odo dňa, kedy súdny exekútor súdu doručí písomnú žiadosť o schválenie príklepu (§ 148 ods. 1 Exekučného poriadku);
po schválení príklepu súdom je súdny exekútor povinný zvolať tzv. rozvrhové pojednávanie, na ktorom sa výťažok z exekučnej dražby rozdelí medzi veriteľov (§ 154 ods. 1 Exekučného poriadku);
po uspokojení veriteľov sa zvyšná časť výťažku vyplatí povinnému (§ 157 ods. 4 Exekučného poriadku).
V tejto súvislosti Vás upozorňujeme, že načrtnutý postup súdneho exekútora sa môže zmeniť v závislosti od konkrétnych okolností každého prípadu.
Na základe Vami uvádzaných skutočností teda k pochybeniu mohlo dôjsť ako na strane súdneho exekútora, tak aj na strane súdu. Uvedené opätovne závisí od konkrétnych okolností Vášho prípadu, ktoré nám nie sú známe.
Ak vo Vašom prípade pochybil súdny exekútor, tak podľa ustanovenia § 218a ods. 1 Exekučného poriadku máte právo na postup súdneho exekútora podať sťažnosť. So svojou sťažnosťou sa môžete obrátiť na Slovenskú komoru exekútorov, so sídlom: Šustekova 49, 851 04 Bratislava, ktorá je povinná každú takúto sťažnosť vybaviť. Sťažnosť je potrebné podať písomne alebo ju môžete podať ústne do zápisnice v sídle komory. V sťažnosti je potrebné čo najpodrobnejšie uviesť všetky skutočnosti, ktoré nasvedčujú tomu, že súdny exekútor porušil svoje povinnosti podľa exekučného poriadku, pričom za porušenie povinnosti sa považuje aj nečinnosť súdneho exekútora.
Podľa ustanovenia § 3 Zákona o zodpovednosti za škodu spôsobenú pri výkone verejnej moci, štát zodpovedá za podmienok ustanovených týmto zákonom za škodu, ktorá bola spôsobená orgánmi verejnej moci, pri výkone verejnej moci nezákonným rozhodnutím, nezákonným zatknutím, zadržaním alebo iným pozbavením osobnej slobody, rozhodnutím o treste, o ochrannom opatrení alebo rozhodnutím o väzbe, alebo nesprávnym úradným postupom. Za nesprávny úradný postup sa považuje aj porušenie povinnosti orgánu verejnej moci urobiť úkon alebo vydať rozhodnutie v zákonom ustanovenej lehote, ďalej nečinnosť orgánu verejnej moci pri výkone verejnej moci, zbytočné prieťahy v konaní alebo iný nezákonný zásah do práv, právom chránených záujmov fyzických osôb a právnických osôb. V zmysle ustanovenia § 4 citovaného zákona je vo veci náhrady škody, ktorá bola spôsobená súdnym exekútorom pri výkone exekučnej činnosti, príslušný konať v mene štátu Ministerstvo spravodlivosti SR.
Na strane druhej, ak sa pochybenia dopustil exekučný súd, ktorý mal rozhodnúť o schválení príklepu, tak v súlade s ustanovením § 62 ods. 1 zákona č. 757/2004 Z. z. o súdoch a o zmene a doplnení niektorých zákonov v znení neskorších predpisov máte možnosť podať sťažnosť na postup súdu. Táto sťažnosť sa podáva predsedovi toho súdu, ktorý vo veci rozhodoval, resp. mal rozhodnúť. Postup vybavovania sťažnosti je obdobný, ako v prípade sťažnosti na postup súdneho exekútora.
Aj v prípade pochybenia na strane súdu máte právo na náhradu škody (ak Vám v dôsledku tohto pochybenia bola spôsobená). Pre náhradu škody v tomto prípade rovnako platia hore uvedené pravidlá pre náhradu škody spôsobenú nesprávnym úradným postupom.
Konkrétny postup vo Vašom prípade však vždy závisí od konkrétnych okolností Vášho prípadu, ktoré nám nie sú známe. Preto Vám každopádne odporúčame, aby ste sa so svojím problémom obrátili na ktoréhokoľvek advokáta v miesta Vášho bydliska, ktorý Vašu situáciu s odbornou starostlivosťou posúdi a odporučí Vám najvhodnejšie riešenie. V prípade, ak si advokáta z finančných dôvodov nemôžete dovoliť, tak sa môžete obrátiť na Centrum právnej pomoci, ktorá Vám v tejto veci bezplatne poskytne právnu pomoc (po splnení zákonom stanovených podmienok). Kontakty na Centrum právnej pomoci nájdete na tejto webovej stránke - http://www.cpp.finalarea.com/kde-a-kedy-nas-najdete.
Exekúcia na spoluvlastnícky ...